# Tlačová správa

Bratislava, 08.03.2021

**Elektronické sčítanie obyvateľov pokračuje a po treťom týždni je elektronicky sčítaných viac ako polovica obyvateľov.**

*Historicky prvé plne elektronické sčítanie obyvateľov sa začalo 15. 2. 2021. Od jeho začatia sa elektronicky sčítalo takmer 60 % obyvateľov Slovenska. Rozdiel sčítaných v rámci krajov sa prehĺbil. Najlepšie je na tom Žilinský a najhoršie Košický kraj.*

**Výsledky sčítania obyvateľov po treťom týždni**

**Doteraz sa sčítalo 58% obyvateľov, čo je takmer 3 250 000 sčítaných.** V treťom týždni elektronického sčítania obyvateľov Slovenska sa rozdiely medzi jednotlivými krajmi mierne prehĺbili.

**Výsledky v rámci krajov a krajských miest**

Sčítací formulár v Žilinskom kraji vyplnilo už 61, 5 % obyvateľov a tento kraj prevzal žezlo víťaza týždňa v sčítaní obyvateľov. Na druhom mieste je Bratislavský kraj, kde si povinnosť sčítať sa splnilo takmer 61% obyvateľov. V tesnom závese na treťom mieste je Trenčiansky kraj, ktorý dosiahol viac ako 60,5 % sčítaných a Trnavský kraj, ktorý je na úrovni 60 % sčítaných obyvateľov. V Nitrianskom kraji si zatiaľ zákonnú povinnosť sa elektronicky sčítať splnilo

58 % obyvateľov. Ostatné kraje sú výrazne pod celoslovenským priemerom, keď

v Prešovskom kraji sa sčítalo 55,2 %, Banskobystrickom kraji 54,5 % a posledným krajom je zatiaľ Košický kraj, ktorý eviduje viac ako 51,3 % sčítaných obyvateľov.

**V rebríčku krajských miest vedie mesto Banská Bystrica s viac ako 62 % sčítaných obyvateľov.**

Aj ostatné krajské mestá sa blížia k tomuto číslu, keď Trenčín má sčítaných 62 % obyvateľov, mesto Trnava 61,3 %, Žilina, Nitra a Prešov majú sčítaných viac ako 60 % obyvateľov a Košice 56,5 % sčítaných obyvateľov.

Hl. mesto Bratislava má sčítaných takmer 60 % obyvateľov.

**TOP obce v sčítaní obyvateľov**

Absolútne príkladne k sčítaniu obyvateľov pristúpila malá obec v Prešovskom kraji - Nižná Pisaná, ktorá eviduje 94 % sčítaných obyvateľov. Ďalšia obec, ktorá má viac ako 90% sčítaných obyvateľov je tiež z Prešovského kraja, obec Obručné, v oboch prípadoch ide o malé obce do 100 obyvateľov. Aj tretia priečka zostáva  na východe v Košickom kraji. Obec Kobeliarovo 5 násobne väčšia má elektronicky sčítaných takmer 87 % obyvateľov.

V Bratislavskom kraji je najviac sčítaných obyvateľov v obci Hrubá Borša

(76,1 %), v Trnavskom kraji Jaslovské Bohunice 76 %, v Trenčianskom kraji v obci Lipník (77,5 %), v Nitrianskom kraji Bohunice (takmer 76 %), v Žilinskom kraji Trstené (takmer 86%) a v Banskobystrickom kraji obec Horný Badín, kde je sčítaných 84 % obyvateľov.

***Martin Močilenko, starosta obce Nižná Pisaná, s najvyšším podielom sčítaných obyvateľov:***

*„Sčítanie obyvateľov považujeme za dôležitý projekt a preto sme k nemu pristúpili aktívne. Každého obyvateľa sme oboznámili s projektom, schránkovali sme informačné letáky a pravidelne poskytovali informácie. Prvenstvo našej obce v sčítaní obyvateľov ma samozrejme veľmi teší a som na našich obyvateľov hrdý“.*

***PhDr. Ľudmila Ivančíková, PhD., generálna riaditeľka Sekcie sociálnych štatistík a demografie:***

*„Ďakujeme všetkým, ktorí si už splnili svoju zákonnú povinnosť a zároveň vyzývame, aby obyvatelia svoje sčítanie neodkladali na poslednú chvíľu“.*

**Sčítanie je pre obyvateľa povinné**

Pripomíname, že sčítanie obyvateľov je zo zákona povinné. Všetci obyvatelia Slovenska majú povinnosť sčítať sa vyplnením elektronického formulára. Pod pojmom obyvateľ sa v tomto prípade rozumie každý, kto má na Slovensku trvalý, prechodný, ale aj tolerovaný pobyt. Sčítať sa je povinný aj občan Európskej únie, ktorý má na území Slovenska obvyklý pobyt a  obyvatelia tretích krajín, ktorí majú na Slovensku trvalý, prechodný alebo tolerovaný pobyt.

Sčítať neplnoleté osoby, teda deti, je povinný rodič, respektíve zákonný zástupca.

Zákon o sčítaní pozná aj sankcie za nesplnenie si povinnosti. Obyvateľovi môže byť udelená pokuta obcou od 25 do 250 eur.

**Ako sčítanie realizovať**

Obyvateľ sa sčíta sám, kedykoľvek a na akomkoľvek mieste využitím počítača, tabletu alebo mobilu s pripojením na internet. Sčítací formulár nájde na webovej stránke [www.scitanie.sk](http://www.scitanie.sk). Sčítať sa môže aj cez mobilnú aplikáciu pod názvom SODB 2021, ktorá je dostupná pre operačné systémy Android a iOS. Samosčítanie elektronickým formulárom je pre obyvateľov rýchly a jednoduchý spôsob na vyplnenie sčítacieho formulára bez narušenia súkromia. Pomoc obyvateľ nájde aj na linke: **02/20 92 49 19.**

Údaje, ktoré obyvateľ uvedie v sčítacom formulári, sa musia vzťahovať  k rozhodujúcemu okamihu sčítania, ktorým je polnoc zo štvrtka **31. decembra 2020 na piatok 1. januára 2021.**